b"\n_START_ARTICLE_\nSant Pere de Castellfollit del Boix\n_START_SECTION_\nDescripci\xc3\xb3\n_START_PARAGRAPH_\nL'esgl\xc3\xa9sia de Sant Pere de Castellfollit del Boix \xc3\xa9s una edificaci\xc3\xb3 de mitjans de segle XI que presentava una planta d'una sola nau, amb un gran transsepte i una cap\xc3\xa7alera a llevant estructurada en un absis central i dues absidioles. La nau i els bra\xc3\xa7os del transsepte estaven coberts amb volta de can\xc3\xb3 i els absis i absidioles amb volta de quart d'esfera. Al segle XIII l'esgl\xc3\xa9sia fou ampliada: s'allarg\xc3\xa0 el bra\xc3\xa7 sud del transsepte es ref\xc3\xa9u l'absis d'aquest costat i s'obr\xc3\xad una portalada en el bra\xc3\xa7 de migdia. Els carreus de la part antiga del temple s\xc3\xb3n petits i no estan ben tallats; en canvi els de la part ampliada s\xc3\xb3n ben tallats i disposats en filades i a trencajunt. L'absis i l'absidiola primitiva presenten ornamentaci\xc3\xb3 llombarda amb arcuacions cegues i lesenes. En l'absis s'obren 3 finestres de doble esqueixada i una en cada absidiola. El 1633 fou modificada s'escur\xc3\xa7\xc3\xa0 la nau, de forma que el transsepte pass\xc3\xa0 a ser la nau principal i el presbiteri qued\xc3\xa0 cap al nord. Els tres absis es van reconvertir en capelles laterals.\n_START_SECTION_\nPortalada\n_START_PARAGRAPH_\nPortal centrat dins una petita fa\xc3\xa7ana que sobresurt del mur de la nau. El seu aparell \xc3\xa9s regular, els carreus ben tallats i disposats en filades i a trencajunt. Est\xc3\xa0 estructurat en tres arcs de mig punt en degradaci\xc3\xb3 fets de dovelles i adornats amb arquivoltes que es recolzen sobre dues columnes a cada cant\xc3\xb3, acabades en dos capitells. A sobre d'aquests hi ha una imposta que ressegueix els arcs. L'arquivolta interior est\xc3\xa0 ornamentada amb puntes de diamant. La tem\xc3\xa0tica dels quatre capitells \xc3\xa9s vegetal, derivaci\xc3\xb3 dels motius corintis del capitell rom\xc3\xa0nic. Motius florals de tiges allargades i fulles de parra amb nervis. Es pot veure la influ\xc3\xa8ncia de l'escola lleidatana Al seu interior hi ha el retaule major, barroc, del segle XVII.\n_START_SECTION_\nHist\xc3\xb2ria\n_START_PARAGRAPH_\nEl lloc de Castellfollit del Boix apareix documentat des del 967 i l'esgl\xc3\xa9sia no apareix esmentada fins abans del 1154 com a parr\xc3\xb2quia de Castellfollit. Amb l'advocaci\xc3\xb3 de Sant Pere de Castellfollit apareix citada el 1294. Al segle XIII s'hi feren reformes dins, per\xc3\xb2, d'una l\xc3\xadnia rom\xc3\xa0nica. Al segle XVII (1633) sofr\xc3\xad importants transformacions, canviant-se la seva orientaci\xc3\xb3. Encara que actualment conserva la titularitat de parr\xc3\xb2quia, les funcions d'aquesta han passat a l'esgl\xc3\xa9sia de Santa Maria del Pla del mateix terme._NEWLINE_La portalada \xc3\xa9s una obra de les remodelacions que es feren durant el segle XIII. S'allarg\xc3\xa0 el bra\xc3\xa7 sud del transsepte i s'obr\xc3\xad aquesta portalada que presenta un car\xc3\xa0cter rom\xc3\xa0nic malgrat ser una obra tardana."